Kapitaliturgude liit: on aeg teha uusi jõupingutusi, et suurendada investeeringuid, kiirendada majanduskasvu ja tugevdada euro rolli

1.Sissejuhatus

President Juncker sõnas oma 2018. aasta kõnes olukorrast Euroopa Liidus: „Hiljutised sündmused tõid esile vajaduse süvendada meie majandus- ja rahaliitu ning luua likviidsed ja sügavad kapitaliturud. Komisjon on selles valdkonnas juba esitanud palju ettepanekuid, mis ootavad vastuvõtmist Euroopa Parlamendi ja nõukogu poolt.“

Kapitaliturgude liit on Euroopa Liidu prioriteet. Pidades silmas, et detsembris toimub Euroopa Ülemkogu kohtumine ja laiendatud koosseisus euroala tippkohtumine, on oluline, et kõik osalised oleksid kapitaliturgude liidu väljakujundamisele täielikult pühendunud ja võtaksid meetmeid.

Liidul on vaja hästi arenenud ja integreeritud kapitaliturge, et tugevdada ja toetada majandus- ja rahaliitu ning euro rahvusvahelist rolli. Kapitali tõhus liikumine toetab majanduslikku lähenemist ja muudab liidu majanduse niiviisi tugevamaks. See võimaldab liikmesriikidel kasutada töökohtade loomisesse ja majanduskasvu investeerimisel täiendavaid rahastamisallikaid. Täieulatuslik kapitaliturgude liit parandab erasektoris riskide jagamist ja aitab maandada majandusšokke euroalal ja sellest väljaspool, võimaldades majanduslangusega riigist pärit investoritel ja ettevõtjatel pääseda juurde investeerimis- ja rahastamisvõimalustele riikides, kus majanduslangust ei ole.

Turupõhine rahastamine võib aidata kõrvaldada puudujäägid, mis on tingitud pankade antavate laenude ajutisest vähenemisest. Näiteks kriisi ajal vähenesid ettevõtjatele antavad laenud järsult, kuid aktsiate ja võlakirjade kaudu rahastamine püsis stabiilne. Edukas kapitaliturgude liit koos tulemusliku ja järjepideva järelevalvega täiendab pangandusliitu ning toetab stabiilset finantssüsteemi. Käesolev teatis täiendab kolmandat eduaruannet viivislaenude vähendamise ja riskide maandamise kohta pangandusliidus, mis võeti samuti täna vastu.

Edukat kapitaliturgude liitu on vaja ka selleks, et arendada kohalikke kapitaliturge ja parandada ettevõtjate juurdepääsu rahastamisele. Alternatiivsed turupõhised rahastamisallikad on eriti olulised, et rahastada innovatsiooni, ettevõtlust ja idufirmasid, mis on peamised töökohtade loomist toetavad tegurid. Edukas kapitaliturgude liit aitab ettevõtjatel hankida rohkem rahastamist kõikjalt liidust – näiteks muus liikmesriigis väärtpaberibörsil noteerimise kaudu.

Kapitaliturgude liit pakub rohkem investeerimisvõimalusi. See teeb jaeinvestoritele kättesaadavaks tulutoovad investeerimistooted, mis aitavad neil rahuldada keskpika ja pika perioodi rahastamisvajadusi, muu hulgas ka säästa pensioniks. Näiteks praegu on personaalne pensionitoode ainult 27 %-l liidu kodanikest. Kapitaliturgude liit annab lisavõimalusi, et rohkem kodanikke saaksid teha pensionile jäämiseks ettevalmistusi. Regulatiivsete tõkete tõttu müüakse ainult veidi rohkem kui üht kolmandikku jaeinvesteerimisfondidest enam kui kolmes liikmesriigis. Kapitaliturgude liit võimaldab seega kodanikel osta odavamaid ja paremaid investeerimistooteid.

Institutsionaalsed investorid saavad tänu tugevatele ja likviidsetele kapitaliturgudele kogu liidus lihtsamini tegutseda ning rahastada innovatsiooni, üleminekut vähese CO2-heitega ja ressursitõhusamale ringmajandusele ning taristuinvesteeringuid, mis on liidu konkurentsivõime parandamiseks äärmiselt olulised.

Peale selle võimaldab kapitaliturgude liit finantsteenuste pakkujatel laiendada oma tegevust ja pakkuda teenuseid suuremale hulgale tarbijatele paljudes liikmesriikides. Liidus on juba praegu 13 484 finantseerimisasutust, millel on 359 953 tegevusluba liidus finantsteenuste pakkumiseks. Tänu kapitaliturgude liidule oleks finantseerimisasutustel tooteid ja teenuseid teistes liikmesriikides lihtsam pakkuda, ilma et investorid oleksid vähem kaitstud. Kapitaliturgude liitu ei ole võimalik kujundada välja üheainsa meetmega – selleks on vaja finantssüsteemi põhjalikku struktuurilist muutust. Komisjoni kavandatud meetmete mõju on kokkuvõttes oluline, kuid kogu kasu ilmnemiseks on vaja aega. Kasvupotentsiaali on (vt joonis) ja praegu on aeg asuda otsustavalt tegutsema.

Joonis. Kapitaliturgude maht valitud piirkondades (jääk 2017. aasta lõpu seisuga, % SKPst)

Allikas: Euroopa Kapitaliturgude Instituut ja komisjoni arvutused.

Märkused: ELi ja USA turud ei ole küll täielikult võrreldavad, kuid jooniselt on näha, et EL 28 kapitaliturgude maht on ligikaudu 160 % liidu SKPst, USA kapitaliturgude maht on aga 260 % USA SKPst; finantssektori ja finantssektoriväliste äriühingute aktsiaturu kapitalisatsioon ning emiteeritud võlakirjad; Euroopa Liidu viie peamise turu keskmine on arvutatud Madalmaade, Rootsi, Taani, Iirimaa ja Luksemburgi näitajate SKPga kaalutud keskmisena (kaalud vastavalt 40 %, 26 %, 16 %, 16 % ja 5 %).

President Juncker tuletas 2018. aasta kõnes olukorrast Euroopa Liidus meelde, et ametiaja alguses lubati üheskoos kujundada välja kapitaliturgude liit. Lähenemas on Euroopa Parlamendi valimised, mis toimuvad 2019. aasta mais, ning komisjon rõhutab, et kaasseadusandjad peavad kiirendama tehtud ettepanekute menetlemist ja et neil peab olema vajalik poliitiline ambitsioon, et tagada ametiaja lõpuks kõigi ettepanekute menetlemise lõpetamine. Edusammude tegemise vajaduse muudab veelgi pakilisemaks Ühendkuningriigi tulevane väljaastumine liidust. Komisjon on valmis suurendama oma toetust kaasseadusandjatele kapitaliturgude liidu põhielementide paikapanemisel.

2.Kapitaliturgude liidu väljakujundamisel seni tehtud edusammud

2015. aasta septembri kapitaliturgude liidu tegevuskavas ja 2017. aasta juuni vahearuandes nähti ette põhjalik programm kapitaliturgude liidu põhielementide paikapanemiseks aastaks 2019.

Programm sisaldab 13 seadusandlikku ettepanekut, mille komisjon on esitanud kapitaliturgude liidu põhielementide paikapanemiseks. Lisaks on komisjon esitanud kolm seadusandlikku ettepanekut, et liidu finantssektor saaks olla eeskujuks rohelisema ja puhtama majanduse poole liikumisel. Euroopa Parlament ja nõukogu on praeguseks kokku leppinud aga ainult ühes nendest ettepanekutest.

1.2017. aasta juunis vastu võetud prospektimäärusega vähendatakse bürokraatiat, millega rahastamisvõimalusi otsivad ettevõtjad kokku puutuvad, muutes prospekti lihtsalt koostatavaks ja investoritele arusaadavaks.